b'\n_START_ARTICLE_\nD\xc3\xb8ndalen\n_START_PARAGRAPH_\nD\xc3\xb8ndalen er en spr\xc3\xa6kkedal, som ligger vest for Gudhjem p\xc3\xa5 Bornholm. I dalen l\xc3\xb8ber D\xc3\xb8ndale\xc3\xa5en, hvor D\xc3\xb8ndalsfaldet med et fald p\xc3\xa5 op imod 20 meter er Danmarks st\xc3\xb8rste vandfald. D\xc3\xb8ndalens nordvestlige side er en 20 meter h\xc3\xb8j klippev\xc3\xa6g, med udsigtspunktet Amtmandsstenen p\xc3\xa5 toppen. Et gammelt sagn beretter, at man ofrede dyr og mennesker til guderne ved at kaste dem ud fra Amtmandsstenen. Danmarks Naturfond ejer og bevarer 37 hektar i D\xc3\xb8ndalen, som fonden erhvervede i 1969._NEWLINE_D\xc3\xb8ndalen er en del af Natura 2000-omr\xc3\xa5de nr. 210: Sp\xc3\xa6llinge \xc3\x85dal, D\xc3\xb8ndal og Helligdomsklipperne (Habitatomr\xc3\xa5de 159), og har siden 1975 v\xc3\xa6ret fredet.'